*Informācija plašsaziņas līdzekļiem*

*05.09.2023.*

**Pieteikumu pieņemšana Vidzemes plānošanas reģiona pašvaldību konkursam “Remigrācijas atbalsta pasākums – uzņēmējdarbības atbalsts” sākusies**

Vidzemes plānošanas reģions (VPR) ar Vides aizsardzības un reģionālās attīstības ministrijas atbalstu organizē **konkursu “Remigrācijas atbalsta pasākums – uzņēmējdarbības atbalsts”** (turpmāk – Konkurss). Tā mērķis ir noteikt pašvaldības, kuras īstenos uzņēmējdarbības atbalstu un saņems valsts līdzfinansējumu no 2024. līdz 2026. gadam. Pieejamais atbalsts būs 240 000 eiro.

Finansējuma saņemšanai var pieteikties Vidzemes plānošanas reģiona pašvaldības, lai organizētu grantu konkursus uzņēmējdarbībai. Pašvaldības atbalstu piešķirs uzņēmumiem, kuri rada jaunas darbavietas remigrantiem, un/vai jaunizveidotiem remigrantu uzņēmumiem.

Katra pašvaldība var iesniegt vienu Konkursa dalībnieka pieteikumu. Vienu kopīgu pieteikumu var gatavot arī vairākas pašvaldības kopā. Atbalsta apmērs vienai pašvaldībai – **3000 līdz 240 000 eiro**. Konkursa finansējums būs pieejams no 2024. gada 2. janvāra.

Pieteikumus Konkursam var iesniegt **no š. g. 5. septembra līdz 2. oktobrim**. Tos vērtēs Vērtēšanas komisija divu nedēļu laikā pēc pieteikumu iesniegšanas termiņa beigām. Konkursa rezultātus paredzēts paziņot oktobra mēnesī.

Ar Konkursa nolikumu, pieteikuma veidlapu un atskaites formu var iepazīties [**šeit**](http://jauna.vidzeme.lv/upload/remigracija/Konkursa_nolikums_VPR.docx).

*\_\_\_\_\_*

**Papildu informācijai: Guna Kalniņa-Priede, VPR Administrācijas vadītāja, tel. 29477997, e-pasts:** guna.kp@vidzeme.lv

**Informāciju sagatavojusi:** Zane Kaķe, VPR sabiedrisko attiecību speciāliste, **e-pasts:** zane.kake@vidzeme.lv